tomron87/hebrew-wikipedia-sentences-corpus huggingface dataset:
בשנת 1917 מכרה דנמרק את האי, יחד עם סנט ג'ון וסנט תומאס לארצות הברית בתמורה ל-25 מיליון דולרים והכרה של ארצות הברית בשליטת דנמרק בגרינלנד.
בספטמבר 1989 ניזוק האי בהוריקן הוגו ובשנת 1995 נפגע מהוריקן מרילין.
נזק נוסף נגרם לאי בשנת 1998 על ידי הוריקן ג'ורג' ובשנת 1999 על ידי הוריקן לני.
באי שתי ערים - כריסטיאסטד בה מתגוררים כ-3,000 תושבים (2004) ופרדריקסטד, בה מתגוררים כ-830 תושבים (2004).
תושבי האי, אשר מרביתם דוברי האנגלית נקראים "קרושיאנים" ("Crucians").
העגה המקומית מכונה "קרושיאנית" וידועה רשמית כקריאולית איי הבתולה (Virgin Islands Creole).
מצודת כריסטאנסטד נבנתה בשנת 1749 והיא מהווה כיום חלק מהאתר הלאומי ההיסטורי כריסטאנסטד המנוהל על ידי רשות הפארקים הלאומיים של ארצות הברית.
בקרבת האי נמצא האתר הלאומי שונית האי באק - הפארק התת-מימי הלאומי היחיד של ארצות הברית.
נקודת אודאל במזרח האי, היא הנקודה המזרחית ביותר של ארצות הברית (אף שבפועל ההגדרה צריכה להתייחס לאי סייפאן, במזרח איי מריאנה שבאוקיינוס השקט.
הנקודה הגבוהה באי היא הר איגל (Mount Eagle) שגובהו 355 מטרים.
מזרח האי הוא שטח של גבעות תלולות.
צפון ומערב האי הוא רמה שטוחה ובשל כך חלקו המערבי של האי שימש כאזור גידול קנה הסוכר, מאחר שצד זה, בו עוברות רוחות הסחר מקבל כמויות גדולות יותר של משקעים (כ-1,000 מ"מ גשם בשנה).
בדומה למרבית איי הים הקריבי, מרבית כלכלת האי מתבססת על התיירות.
כמו כן, באי נמצאים בתי הזיקוק HOVENSA, ויצרנית הרום "קרוזאן".
תושבי האי קוראים לעצמם "קרושיאנים" ("Crucians" או "Cruzans").
מרביתם מהגרים מאיים אחרים באנטילים הקטנים או מפוארטו ריקו.
בשנות ה-90 של המאה ה-20, ניסיון של קבוצה לאומית בדלנית לקבוע בחוק כי רק מי שמשפחתו התגוררה באי לפני שנת 1927 יכול לשאת תואר זה, נכשל עקב מחאה ציבורית.
באי שדה תעופה המקושר בטיסות סדירות לשדות תעופה בארצות הברית ופוארטו ריקו.
הנהיגה בצידו השמאלי של הכביש (בדומה לאנגליה).
מידע על האי באתר מכון הסקרים של ארצות הברית
סנט קילדה הוא פרוור של העיר מלבורן שבמדינת ויקטוריה, אוסטרליה.
הפרוור ממוקם בסמוך למפרץ פורט פיליפ כ-7 ק"מ דרומית מזרחית למרכז העסקים של מלבורן.
הפרוור בעל האוכלוסייה הגדולה ביותר בעיר פורט פיליפ.
הפרוור הפך לאתר נופש ימי פופולרי עבור תושבים ומבקרים מאז הקמתו.
במהלך התקופה הוויקטוריאנית והתקופה האדוארדית המקום היה חביב על עילית תושבי מלבורן ומבנים מפוארים רבים נבנו.
בעקבות זאת הפך האזור לאזור האורות האדומים של מלבורן, עם מספר גדול של מבנים אשר הפכו עם הזמן לבתי דירות זולים.
בשנים האחרונות, סנט קילדה הצליחה להסיר מעליה חלק מהמוניטין המפוקפק שדבק בה, והפכה לבית עבור אתרים מפורסמים רבים של מלבורן כגון הלונה פארק, מלון אספלנייד, רחוב אקלנד, תיאטראות רבים ו"חוף סנט קילדה" המפורסם.
סנט קילדה הפכה למארחת לאירועי מלבורן רבים.
הפרוור קיבל את שמו מאונייה שנקראה "הליידי של סנט קילדה", אשר ביקרה במלבורן ביולי 1841, חמש שנים לאחר יסודה של העיר.
האונייה הייתה בבעלות סיר תומאס דייק אקלנד, אשר רחוב המסחר הראשי של הפרוור נקרא על שמו.
האונייה נקראה על שם האי סנט קילדה הנמצא בארכיפלג האיים ההברידיים בסקוטלנד.
סנט קילדה יושבה בעיקר בגלל משב הרוח הקריר הנושב בחלקו העליון של החוף בחודשי הקיץ החמים של מלבורן.
תוך מספר שנים מיסודה הפך הפרוור לאזור אופנתי עבור אוכלוסייה אמידה.
סנט קילדה הפכה לרשות מוניציפלית נפרדת ב-1857.
במהלך 1880, סנט קילדה הפכה לפרוור של מלונות ובתים מפוארים, במיוחד לאורך הרחובות הצמודים לחוף כמו רחוב פיצרוי, רחוב גריי, רחוב אקלנד והאזור שנקרא בעבר "סנט קילדה הילס" הנמצא בין רחוב וולינגטון, דרך אלמה ורחוב היי לשעבר.
במהלך תקופת השפל ב-1890, סנט קילדה החלה לשקוע.
אזור החוף הפך לאזור בילוי עבור המעמד הבינוני של מלבורן לאחר הרחבת קו החשמליות דרומית למרכז העיר והתושבים האמידים עברו דרומה יותר לפרוורים יותר אקסקלוסיביים כמו ברייטון.
איטלקי בשם קרלו קטני, מהנדס ראשי של המחלקה לעבודות ציבוריות הועסק ב-1906 כדי לתכנן את יופיו של קו החוף של סנט קילדה לכל אורכו עד פויינט אורמונד.
תוכניתו המוצלחת הפכה לאזור פנאי מבוקש המשמש אנשים רבים כיום ומהווים דרך אל אתרי נופש כמו הלונה פארק ותיאטרון פלייס.
בעקבות זאת מספר ציוני דרך לאורכו של החוף נקראו על שמו של קטני, כולל מגדל השעון, גנים וקשת.
מאז מלחמת העולם השנייה, חלקים מסנט קילדה הפכו לאזורי זנות, דבר שעדיין קיים כיום.
רחוב גריי ורחוב קרלייל הפכו לאזורי האורות האדומים.
מאז 1960 הפך הפרוור לאזור מגורים הומוסקסואלי מוביל של מלבורן.
בשנת 1930 סנט קילדה הפכה למרכז עבור הקהילה היהודית ההולכת וגדלה ובעקבותיה קהילה אורתודוקסית יהודית מתפתחת עם מספר בתי כנסת ובתי ספר.
בעשורים האחרונים, בכל אופן, מרכז הקהילה היהודית של מלבורן עבר מזרחית אל פרוור קאולפילד.
ישנן עדיין שכונות יהודיות במזרח סנט קילדה, רובן מאופיינות באנשים אורתודוקסיים ומהגרים יהודים מברית המועצות לשעבר, אבל אופיו היהודי של רחוב אקלנד, לדוגמה, אבד.
בשנת 1970, הרחבת רחוב סנט קילדה וחיבור דרך קווינס לדרך דנדנונג, הרסה את צומת סנט קילדה (כולל את מלון הצומת המפורסם) ורחוב היי.
ההרחבה השפיעה גם בכך שיצרה מחסום בין פרוור רצועת החוף, והרחובות המזרחיים.
מאז 1990, זרם של תיירים, טיילים צעירים והעלאת ערך הרכוש באזור ב-5 – 10 שנים האחרונות, הובילו לתושבים ותיקים לעזוב ובכך הסתיים האופי הבוהמייני של האזור.
כיום סנט קילדה הוא אזור בעל ניגוד חברתי חד, עם חסרי בית רבים החיים בצד אנשים אמידים המבקרים בחנויות ובבתי הקפה.
במשך שנים רבות, סנט קילדה הייתה בעלת צפיפות האוכלוסייה הגדולה ביותר במלבורן, והגדולה ביותר באזור מוניציפלי מחוץ לסידני.
הצפיפות משתקפת בצורת הבניה, המתבססת על דירות.
בשנים האחרונות התפתחה מגמה של בניית בנייני דירות בפרוורים כמו סאוט'בנק, דוקלנד, מלבורן CBD וסנט קילדה.
למרות מגמות ההגירה, בסנט קילדה נשארה אוכלוסייה יהודית גדולה.
בפרוור מספר גדול של בתי כנסת.
סנט קילדה בעלת תרבות אומנותית ייחודית ובית לאירועים מקומיים רבים חשובים.
סנט קילדה מפעיל את שוקי האומנים החשובים של מלבורן ברצועת החוף בכל יום ראשון מאז שנת 1980. בשנים האחרונות קם שוק מתחרה בטיילת פרוור סאוט'בנק.
סנט קילדה מארח גם אירועים שנתיים חשובים רבים.
הגדול מכולם הוא פסטיבל סנט קילדה, אשר מאז 1981 גדל במהלך השנים וכעת מושך כחצי מיליון מבקרים צעירים לאזור בכל שנה.
סנט קילדה מארחת גם את תהלוכת ההומוסקסואלים, כחלק מפסטיבל מידסומה של מלבורן.
סנט קילדה משמשת בית גם לפסטיבל הסרטים המחתרתי של מלבורן.
בכל שנה, פסטיבל גביע הקהילה חוגג את קביעתם של חוקי הכדורגל האוסטרלי, המושך כ-23000 מבקרים ואוסף כסף לצדקה לחסרי בית, כמו כן נערך אירוע דומה עבור הקריקט, משחק "לחבוט עבור הלוחמים" המשוחק בחוות הבוטנים ומושך קהל של 2000 מבקרים.
אירועים אחרים כוללים את פסטיבל הסרטים של סנט קילדה ופסטיבל הכותבים של סנט קילדה.
סנט קילדה מפיקה אירועי מוזיקה מקומית חיה.
להקות רוק מפורסמות יצאו מפרוור זה כמו להקת ה"הנטרס אנד קולקטורס" (Hunters & Collectors) והסולן שלהם מארק סימור.
חברי להקת " The Birthday Party" התגוררו בפרוור ב-1970.
בפרוור ישנם מספר מקומות מפגש לאירועי מוזיקה כמו הפאלאס, מלון רצועת החוף, מלון נסיך ווילס ותיאטרון פלייס לקונצרטים גדולים.
סנט קילדה מיוצגת בליגת הכדורגל האוסטרלית על ידי מועדון הכדורגל של סנט קילדה, הנקרא גם ה-"סיינטס".
כיום המועדון משחק ב-טלסטרה דום במלבורן דוקלנדס.
הפרוור מהווה בית לענפי ספורט רבים המתרחשים בפארק אלברט ובאצטדיון הצומת האליפטית המארחת את מועדון הקריקט של סנט קילדה ולעיתים את מועדון הקריקט ויקטוריאן בושריינגרס.
הפרוור אירח את אליפות העולם לשחייה במים פתוחים (FINA World Championship - Open Water)
לסנט קילדה ישנם ציוני דרך מקומיים מיוחדים, רובם מרוכזים סביב טיילת החוף ורצועת החוף, כמה מאופיינים בכיפות של ארכיטקטורה איסלמית אשר נוסדו בתחילת המאה.
ציון הדרך המפורסם ביותר הוא הלונה פארק, פארק שעשועים אשר הוקם בתחילת המאה ה-20 עם כניסת "פני הירח" המפורסמת ורכבת הטיולים ההיסטורית שלה.
מזח סנט קילדה מהווה ציון דרך נוסף ועיקרי כאתר משיכה תיירותי.
המזח מסתיים בביתן סנט קילדה, בניין אדוארדי משונה בעל עיצוב חשוב לתושבי מלבורן.
הבניין שופץ לאחרונה לאחר שעלה באש.
למזח ישנו שובר גלים אשר מהווה משכנו של נמל סנט קילדה ומושבת פינגווינים.
המזח הוא גם נקודת ההתחלה של המעבורת הפועלת בין סנט קילדה וויליאמסטאון.
חוף סנט קילדה הוא חוף פופולרי בעל גלי מפרץ עדינים עם שחיינים ומשתזפים במהלך חודשי הקיץ.
החוף אמור לעבור בקרוב תכנון מחודש כדי לשפר את חוויית המטיילים.
אמבטיות הים של סנט קילדה, בניין בסגנון מורי אשר נבנה בסוף שנות 1920 ונהרס בשנות 1990. הבניין נבנה מחדש בסגנון מורי, הממשיך מסורת של אמבטיות ים בסנט קילדה מאז 1850.
רחוב אקלנד הוא אזור קניות ומסעדות מפורסם בזכות חנויות לעוגות ובתי קפה.
האזור מאופיין גם בעבודות אומנות ציבוריות.
בית העירייה של סנט קילדה הוא בניין מרשים אשר תוכנן על ידי ויליאם פיט.
הספרייה הציבורית של סנט קילדה, נבנתה בין 1971–1973 ברחוב קרלייל 150, הוא מבנה אשר נבנה בסגנון הברוטליזם על ידי האדריכל אנריקו טגלייטי, ותוכנן להיפתח כספר.
הבניין כולל גם את ההרחבה זוכת הפרסים של אשטון רגט מקדוגל (1994).
סנט קילדה בעלת שלושה תיאטראות עיקריים, כל אחד עוסק בנישה שונה.
התיאטרון הלאומי בפינת רחובות ברקלי וקרלייל נבנה בסגנון Beaux-Arts ומהווה מקום מפגש החל משנות 1920 וביתו של בית הספר לבלט של אוסטרליה (נוסד ב-1939).
תיאטרון הפאלאייס ממוקם בטיילת החוף ונבנה ב-1927 בעיצובו של הנרי וויאט כקולנוע.
משמש כיום להשמעת מוזיקה חיה וקונצרטים.
תיאטרון אסטור ברחוב צ'אפל נבנה כקולנוע בסגנון אר דקו מודרני בשנת 1935 על ידי ריי מורטון טיילור.
בעל המרקע הגדול ביותר בדרום המפשייר ופועל כקולנוע אומנותי עם פסטיבל סרטים משלו.
סנט קילדה היא ביתם של אתרי פולחן דתי רבים אשר נבנו לאורך השנים כדי לשרת בעיקר את האמונות הנוצריות והיהודיות, אף על פי שמספר גדול של הכנסיות הישנות הוסבו לשימושים אחרים.
בית הכנסת של סנט קילדה הוא אחד מהמבנים העתיקים ביותר, נבנה בין 1872–1880 והוא ממוקם בחורשת צ'רנוורד.
הכנסייה הבפטיסטית לשעבר, נבנתה ב-1876 ברחוב קרמייה 16 ושימש כאולם הבונים החופשיים לפני שנרכש על ידי בית הספר לדקדוק של סט מייקל.
כנסיית קהילת המיסיון המאוחד של סנט קילדה, נבנתה ב-1877 בפינת הרחובות צ'אפל וקרלייל וידועה בגלל הלבנים הרב גווניות וגג הצפחה במבנה.
הכנסייה הפרסביטריאנית של סנט קילדה, נבנתה ב-1878 בפינת דרך אלמה ורחוב ברקלי ותוכננה על ידי האדריכלים וילסון ובאסוויק.
כנסיית הלב המקודש היא ציון דרך בסנט קילדה עם מגדלו הגבוהה אשר נבנה ברחוב גריי ב-1890 בעיצוב קולוניאלי על ידי האדריכל ג'וסף ריד בשותפות עם האדריכלים אנדרסון וסמארט.
הכנסייה המאוחדת לשעבר של סנט קילדה בפינת הרחובות פיצרויי ופרינסס הפכה לחלק ממתחם דירות בסוף 1990.
כנסיית השילוש המקודש נבנתה בין השנים 1882 ו-1889 בפינת דרך ברייטון ורחוב דיקנס ותוכננה גם כן על ידי ג'וסף ריד.
בילוי בחופי סנט קילדה כולל ספורט מים, גלישת רוח, גלישת קיט, רולרבליידס, כדורעף וסקי מים.
פארק החלקה בשלבי תכנון ברחוב פיצרוי .
סנט קילדה מחוברת כראוי למרכז העסקים של מלבורן באמצעות חשמליות וקו הרכבת הקלה לאורך קו מסילת רכבת סנט קילדה לשעבר אשר מסתיים בטרמינוס – לשעבר תחנת הרכבת של סנט קילדה לפני החיבור למערכת הכבישים.
קו החשמלית 96 נוסע מרחוב בורק, קו חשמלית 112 מרחוב קולינס וקו החשמלית 16 מרחוב סוואנסטון.
כל הקווים האלו משרתים את סנט קילדה והסביבה ומגיעים תוך 25 דקות אל מרכז העיר.
תחנת מוניות גדולה ממוקמת ברחוב פיצרויי.
אוטובוסים נוסעים גם כן בפרוור.
רשת שבילי רכיבת אופניים עוברת לאורכו ורוחבו של הפרוור.
סנט קילדה הוא ארכיפלג מבודד, השוכן בצפון האוקיינוס האטלנטי במרחק של 64 ק"מ מצפון-מערב לאי ויסט הצפוני.
בארכיפלג נכללים האיים המערביים ביותר בהברידים החיצוניים של סקוטלנד.
האי הגדול ביותר בארכיפלג הוא הירטה, והצוקים הנמצאים בו הם הגבוהים ביותר בממלכה המאוחדת.
האיים כפופים מבחינה מנהלית לרשות המקומית קומהיירל נאן איילין סיאר (Comhairle nan Eilean Siar) .
מקורו של השם סנט קילדה מהווה כר להשערות רבות.
המורשת האנושית באיים מאופיינת במספר אלמנטים אדריכליים ייחודיים מהתקופה ההיסטורית ומהתקופה הפרהיסטורית, אף שתיעודים קדומים ביותר של יישוב אנושי במקום מתוארכים לימי הביניים.
הכפר מימי-הביניים בהירטה נבנה מחדש במהלך המאה ה-19, אך השפעות הדת, התיירות ומלחמת העולם הראשונה הובילו לפינויו של האי ב-1930, וכיום האיים מאוכלסים על ידי אנשי הכוחות המזוינים של בריטניה.
האוכלוסייה דוברת הגאלית החלה להתיישב באי כבר ב-1851, ומונה כיום לכל היותר 100 תושבים.
סיפורו של סנט קילדה משך תשומת לב אמנותית, ובין השאר נכתבה אופרה בנושא.
הארכיפלג כולו שייך לקרן הנאמנות הלאומית של סקוטלנד.
הוא הפך לאתר המורשת העולמית הראשון בסקוטלנד, ואחד מהאתרים הבודדים שהוכרזו כאתרים מעורבים, בשל איכויותיו הטבעיות, הימיות והתרבותיות.
האיים משמשים כאתר קינון חשוב למספר מינים של עופות ימיים, ובהם סולה צפונית ותוכי ים אטלנטי.
גידרון החורף סנט קילדה ויערון קטן-סנט קילדה הם תת-מינים אנדמיים לאיים.
בחודשי הקיץ שוהות במקום משלחות של מתנדבים העוסקות בשיקום הבניינים המקוריים של תושבי האי שנטשו אותו.
הם חולקים את האיים עם בסיס צבאי קטן שהוקם ב-1957.
הסופר מרטין מרטין שביקר במקום ב-1697 האמין שהשם "נגזר מאחד בשם קילדר, שהתגורר במקום; והבאר טוביר קילדה נקראת גם כן על שמו" .
מקלין (Maclean) שיער ב-1972 כי השם סנט קילדה הוא תוצאה של שיבוש לשוני בשמו של כילדה, המעיין הסמוך לירטה, ומצביע על כך כי במפה משנת 1588 הארכיפלג נקרא קילדה.
כמו כן, שיער כי יש קשר בין השם לקאלדים (הנזירים שהביאו את הנצרות לאי) או שיבוש של השם הגאלי שניתן לאי הראשי בארכיפלג, כיוון שהתושבים המקומיים נטו לבטא את האות r במקום l, ולפיכך קראו לאי הילטה.
סטיל תמך ברעיון ב-1988, וציין שתושבי האיים מבטאים את האות H בצורה "גרונית במידת מה", כך שהאותיות Hirta נהגו בצורה דומה מאוד ל-Kilta.
מקלין טוען גם כי ייתכן שנעשתה טעות קרטוגרפית בכך שחל בלבול בין הירטה לסקילדאר, שהוא השם העתיק עבור האי האסקייר הסמוך לחלק העיקרי של ההברידיים החיצוניים.
קווין משער שהשם נגזר מסדרה של טעויות קרטוגרפיות, שהחלו עם השימוש במילה האיסלנדית העתיקה סקילדיר ("מגנים") המופיעה כסקילדאר במפה משנת 1583 שהוכנה על ידי ניקולאס דה ניקוליי.
השם הזה תועתק על ידי לוקאס ג'יי ואגהניר בצורה שגויה בעבודתו משנת 1592, בכך שהשמיט את האות r והוסיף רווח לאחר האות S, כך שנוצר השם S.Kilda.
ההנחה הייתה שהאות S היא קיצור לקדוש (Saint), וכך נוצר השם סנט קילדה ששימש את המקום במשך מאות שנים.
ישנן מספר פרשנויות הנוגעות למקורו של השם הירטה, המתוארך לתקופה קדומה יותר בהשוואה לסנט קילדה.
מרטין טוען שמקורו של השם הוא במילה האירית אייר שמשמעותה מערב.
מקלין מציע מספר אפשרויות הכוללות מילה קלטית שמשמעותה "עגמומיות" או "מוות", או הביטוי בגאלית סקוטית ה-אייר-טיר (h-Iar-Tir - הארץ המערבית).
מרטין הסתמך על סאגה איסלנדית המתארת מסע לאירלנד שנערך במאה ה-13 ובו מוזכר ביקור באיי הירטיר, והוא משער שהשם הירטה דומה להירטיר שמשמעותו היא אייל בנורדית.
סטיל מצטט את תיאורו של הכומר ניל מקנזי שהתגורר במקום בין 1829 ל-1844, הטוען שהשם נגזר מהביטוי הגאלי I-Àrd (האי הגבוה), ואפשרות נוספת היא שהוא נגזר מהמילה הנורדית הירט (רועה צאן).
מארי משער בצורה דומה שהמילה הנורדית Hirðö, המבוטאת כ-Hirtha (אי העדר), עשויה להיות המקור.
ספרו של הפרופסור לבלשנות ריצ'רד קואטס עוסק בכל האפשרויות הללו.
האיים מורכבים מתצורות סלעי יסוד שלישוניים מגרניט וגברו.
הארכיפלג מייצג את השרידים של הר געש טבעתי שנעלם לפני שנים רבות לאחר שהגיח ממישור בגובה 40 מטרים מתחת לגובה פני הים.
האי הגדול ביותר בארכיפלג הוא הירטה, אי ששטחו 6700 דונם, המחזיק כ-78% משטחי האדמה בארכיפלג.
האיים הגדולים ביותר לאחר הירטה מבחינת שטחם הם סואיי ששטחו 990 דונם, ובורראיי ששטחו 770 דונם.
סואיי שוכן במרחק חצי קילומטר בכיוון צפון-מערב להירטה, ובורראיי שוכן במרחק שישה קילומטרים בכיוון צפון-מזרח.
האיונים קטנים והסטאקים בארכיפלג הם סטאק אן ארמין, סטאק לי וסטאק לווניש.
האי דאן, המגן על מפרץ וילג' מפני רוחות הנושבות מכיוון דרום-מערב, היה מחובר בעבר להירטה באמצעות קשת טבעית.
מקלין טען ב-1972 כי הקשת נשברה לאחר שנפגעה על ידי ספינה מהארמדה הספרדית, אך לפי מקורות אחרים (מיצ'ל ופלמינג), הקשת קרסה לאחר שנפגעה בסופה עזה.
הנקודה הגבוהה ביותר בארכיפלג נמצאת בגובה 430 מטרים על האי הירטה, צפונית למפרץ הכפר.
בדרום מזרח הארכיפלג נמצאת אויסבל (Oiseval - 290 מטרים), ומאלאך מאר (361 מטרים) נמצאת מערבית לקונאצ'ייר.
רויבאל (Ruival - 137 מטרים) ומאלאך בי (Mullach Bi - 358 מטרים) הן הנקודות הגבוהות ביותר בצוקים המערביים.
הגובה המרבי של בורראיי (Boreray) הוא 384 מטרים, ושל סואיי (Soay) הוא 378 מטרים.
גובה הסטאקים באן ארמין (Stac an Armin) ובלי (Stac Lee) הוא 196 ו-172 מטרים בהתאמה, והם הסטאקים הימיים הגבוהים ביותר בבריטניה הגדולה.
בתקופה המודרנית היישוב היחיד בסנט קילדה היה במפרץ וילג' שבהירטה.
בגלין מאר שבהירטה ובבורראיי נמצאים השרידים של יישובים קדומים יותר.
הצד הצפוני של קונאצ'ייר (Conachair) הוא צוק אנכי שגובהו 427 מטרים, והוא הצוק הימי הגבוה ביותר בממלכה המאוחדת.
על אף שהמרחק שהאי הקרוב ביותר לסנט קילדה הוא במרחק 64 קילומטרים, ניתן לצפות בו אף מרכס קאילין (Cuillin) הנמצא במרחק 129 קילומטרים.
האקלים בארכיפלג הוא אקלים אוקיינוס עם כמות גשמים ורמת לחות גבוהות.
הטמפרטורות אינן גבוהות, ונעות בין 5.6°C בינואר ל-11.8°C ביולי.
הרוחות החזקות, ובייחוד אלו שבחורף, נושבות מכיוון דרום ודרום-מערב.
מיקום האיים באוקיינוס מגן עליהם מפני השלג, היורד במשך ימים בודדים בכל שנה.
מבחינה מנהלית סנט קילדה היה חלק מקהילת האריס במחוז אינוורנס-שייר ההיסטורי, אך כיום הוא שייך לרשות היוניטרית קומהיירל נאן איילין סיאר (האיים המערביים).
סנט קילדה משמש כבית גידולם של עופות מים רבים.
בסנט קילדה נמצאת המושבה הגדולה ביותר בעולם של סולה צפונית, ובה חיים כ-30,000 פרטים, המהווים כרבע מהאוכלוסייה העולמית.
בסנט קילדה מקננים כ-49,000 זוגות של יסעורונים אטלנטיים, והם מהווים כ-90% מהאוכלוסייה האירופית של עוף זה; כמו כן, בסנט קילדה מקננים למעלה מ-250,000 תוכיי ים אטלנטיים (כ-30% מהאוכלוסייה בממלכה המאוחדת), ו-67,000 פרטים של פולמרים מהמין Fulmarus glacialis, המהווים כ-13% מהאוכלוסייה הכוללת בממלכה.
דאן הוא בית הגידול של מושבת הפולמרים הגדולה ביותר בבריטניה.
לפני 1828 סנט קילדה היה המקום היחיד בממלכה שבו הם קיננו, אך הם התפשטו והקימו מושבות במקומות אחרים.
האלקה הגדולה האחרונה שנצפתה בבריטניה נהרגה בסטאק אן ארמין (Stac an Armin) ביולי 1840. בשנת 2007 תועדה התנהגות חריגה של אוכלוסיית החמסן הגדול (Stercorarius skua), במהלך מחקר שבו נבדקה הירידה החדה במספר היסעורונים.
האקולוגים השתמשו באמצעי ראיית לילה והבחינו שהחמסנים צדים את היסעורונים בלילה, דבר המהווה אסטרטגיית ציד ייחודית עבור עופות ימיים.
ישנם שני מינים של בעלי חיים אנדמיים בסנט קילדה: תת-מין של גדרון מובהק (Troglodytes troglodytes hirtensis), ותת-מין של יערון קטן (Apodemus sylvaticus hirtensis) המכונה גם "עכבר השדה של סנט קילדה".
הטקסון האנדמי השלישי בסנט קילדה, שהוא תת-מין של הגדרון המובהק, נעלם לחלוטין לאחר פינוי האוכלוסייה האזרחית, כיוון שהוא היה קשור באופן הדוק לבני האדם ולמבנים שהם אכלסו.
בסנט קילדה יש אוכלוסייה של כלבי ים אפורים, אך היא לא הייתה קיימת לפני הפינוי ב-1930.
תושבי סנט קילדה גידלו כ-2000 כבשים שפונו יחד עם התושבים, אך 107 כבשים הועברו מהאי סואיי להירטה, וכיום הן חיות בצורה חופשית בטבע.
כבשי סואיי הן זן פרימיטיבי מאוד שאין צורך לגזוז את הצמר שלו.
גודל האוכלוסייה בהירטה הוא בין 600 ל-1,700 פרטים, ובסואיי נותרו 200 פרטים .
מספר כבשים יוצאו לצורכי הרבעה במדינות אחרות, היכן שהן זוכות להערכה בשל גודלן הקטן.
הכבשים מעדיפות לרעות באזורי הלחך, שגדלים היטב באזורים מסוגו של סנט קילדה.
הכבשים שנותרו בבורראיי הן הכלאה בין שני מינים חסרי צמר על הפנים או הרגליים התחתונות, אך עם צמר עבה יותר מאשר הזן הגדל סואיי.
בידודו של הארכיפלג גרם למגוון ביולוגי קטן.
באיים קיימים רק 58 מינים של פרפרים ועשים, בהשוואה ל-367 מינים שתועדו בהברידיים החיצוניים.
אוכלוסיית הצומח מושפעת באופן מהותי מריכוז המלח באוויר, הרוחות החזקות ואדמות הכבול החומציות.
בארכיפלג לא גדלים עצים, על אף שישנם למעלה מ-130 מינים של בעלי פרחים, 162 מינים של פטריות ו-160 מינים של בריופיטים (צמחי קרקע שאינם וסקולריים).
ישנם 194 מינים של חזזיות, חלקם נדירים.
אצות חומיות משגשגות באזורים הימיים המקיפים את סנט קילדה, שבהם קיים מגוון חסרי חוליות ימיים.
החוף במפרץ וילג' חריג בכך שרצועת החול הקצרה הקיימת בקיץ נסוגה בחורף, וחושפת את הסלע שמתחתיה.
בסקר שנערך בחוף ב-1953 נמצא בעל חיים אחד בלבד, הסרטן שווה הרגליים Eurydice pulchra.
אחד ממאפייני החיים הבולטים בסנט קילדה היה הבידוד.
כשביקר הסופר הסקוטי מרטין מרטין באיים ב-1697, הדרך היחידה להגיע אליהם הייתה בסירה פתוחה, מהלך כמה ימי שיט בחתירה ובמפרשים בים הפתוח, שלא נתאפשרה כלל בחודשי הסתיו והחורף.
גלים שגובהם עד 12 מטרים הצליפו בחוף וילג' ביי, ואפילו בימים רוגעים יותר הייתה הנחיתה בחוף על הסלעים החלקים מסוכנת.
תושבי המקום כמעט ולא ידעו על מה שהתרחש ברחבי העולם וביבשת כיוון שהיו מנותקים בגלל מזג האוויר והמרחק.
לאחר קרב קלודן ב-1746 נפוצה שמועה שצ'ארלס אדוארד סטיוארט וכמה מעוזריו היעקוביטים הבכירים ברחו לסנט קילדה.
הוקמה משלחת חיפוש, ובתוך זמן קצר הורדו בסירות אל חוף הירטה חיילים בריטיים.
החיילים מצאו את הכפר נטוש, כיוון שתושבי סנט קילדה, שחששו משודדי ים, ברחו למערות שבמערב האיים.
כאשר התושבים שוכנעו לשוב לבתיהם החיילים גילו כי אין להם כל מידע על הנסיך צ'ארלס, וכי הם לא שמעו מעולם על המלך ג'ורג' השני.
אפילו בשלהי המאה ה-19 יכלו תושבי האיים לתקשר עם שאר העולם רק באמצעות משואה שהודלקה על פסגת קונאצ'ייר, בתקווה שאונייה חולפת תבחין בה, או על ידי "סירת הדואר של סנט קילדה".
הסירה הייתה פרי המצאתו של ג'ון סנדס, שביקר במקום ב-1877. במהלך שהותו נחלצו והגיעו לחוף תשעה מלחים אוסטרים שאונייתם נטרפה.
בפברואר אזל מלאי המזון, וסנדס הצמיד הודעה לגלגל הצלה שנפלט לחוף מהספינה הטרופה והשליך אותו לים.
תשעה ימים לאחר מכן נמצא המצוף ונאסף באי בירסיי שבאורקני ואורגנה משלחת הצלה.
תושבי סנט קילדה אימצו את הרעיון, יצרו מעץ סירונת קטנה, חיברו אליה נאד מעור כבש ובתוכה הניחו בקבוק או קופסת פח קטנה ובהם הודעה.
את "סירת הדואר" הטילו לים כשהרוח נשבה מצפון-מערב.
שני שלישים מההודעות הגיעו לחוף המערבי של סקוטלנד, אך לעיתים הרחיקו והגיעו עד חופי נורווגיה.
מאפיין נוסף של החיים בסנט קילדה היה הדיאטה.
תושבי האיים גידלו כבשים ומספר ראשי בקר, והיה ביכולתם לגדל על הקרקע בווילג' ביי כמות מוגבלת של יבולי מזון כגון שעורה ותפוחי אדמה.
סמואל ג'ונסון דיווח כי במאה ה-18 תושבי סנט קילדה הפכו את חלב הכבשים לחתיכות גבינה קטנות.
תושבי האיים התנזרו מדיג בגלל הגודל העצום של הים, ובגלל חוסר היכולת לנבא את מזג האוויר.
מקור המזון העיקרי שלהם היה המספר הגדול של העופות באיים, ובעיקר סולה צפונית ויסעור שחפי.
תושבי המקום ניצלו את העופות הללו באמצעות לקיחת הביצים שלהם.
תוכים ימיים (פרטרקולה) נלכדו גם כן באמצעות שימוש במוטות חדים.
אולם, למאפיין הזה של דרך החיים המקומית היה מחיר.
כאשר הנרי ברוגהאם ביקר במקום ב-1799 הוא ציין כי "האוויר מלא בריח כמעט בלתי נסבל - תרכובת של דגים רקובים, זוהמה מכל הסוגים ועופות ים מסריחים".
בחפירות שנערכו בטאיג אן ט-סיטהיץ' ("בית הפיות") ב-1877 על ידי סאנדס נחשפו שרידים של סולה צפונית, כבשה, בקר וצלחית, ביחד עם כלי אבן.
גיל המבנה הוא בין 1,700 ל-2,500 שנים, ומכך הסיקו כי התזונה של תושבי סנט קילדה כמעט ולא השתנתה באלפי השנים האחרונים.
ואכן, הכלים זוהו על ידי התושבים המקומיים שהצליחו לתת להם שמות של כלים דומים שעדיין היו בשימוש.
לצורך ביצוע פעילויות הציד הללו המקומיים נדרשו להפגין כישורים גבוהים בטיפוס, ובייחוד על סטאקי הים התלולים.
אחת מהמסורות החשובות באיים בהקשר זה הייתה "גבירת האבן", שהיא פתח דמוי-דלת הנמצא בסלעים הצפון-מערביים של רויוואל, מעל לערוץ.
האנשים הצעירים מהאיים היו צריכים לבצע שם טקס על מנת להוכיח כי הם מתאימים לעבוד על הצוקים, וכי הם ראויים לשאת אשה.
היבט חשוב נוסף בחייהם של תושבי המקום היה "הפרלמנט" היומי.
אירוע זה היה פגישה שנערכה ברחוב בכל בוקר לאחר התפילות, כל הגברים הבגירים השתתפו בה, ובמהלך הפגישה הוחלט על פעילויות היום.
לפגישה לא היה מנהיג ברור, ולכולם הייתה זכות לדבר.
לפי סטיל "הדיון נטה פעמים רבות לחוסר הסכמה, אך לא קרה ולו פעם אחת בהיסטוריה המתועדת שהיו סכסוכים שגרמו לפילוג קבוע בקהילה".
הרעיון הזה של חברה חופשית השפיע על חזונו של אנריק מיראלס עבור בניין הפרלמנט הסקוטי החדש, שנפתח באוקטובר 2004.
ללא קשר למחסור שסבלו ממנו, תושבי סנט קילדה היו בני מזל מכמה היבטים, כיוון שהבידוד היחסי שבו הם התגוררו מנע מהם את הצורך להתמודד עם האירועים הרעים שהתרחשו במקביל בשאר העולם.
מרטין ציין ב-1697 כי התושבים נראים "שמחים יותר מאשר כלל המין האנושי כיוון שהם ככל הנראה האנשים היחידים בעולם שבאמת חשים את המתיקות של חירות אמיתית", ובמאה ה-19 בריאותם ואושרם הושוו באופן אוהד למצב בשאר ההברידיים.
תושבי סנט קילדה לא חיו באוטופיה חברתית; היו להם מנעולי עץ עבור רכושם, ואנשים שהפרו את החוק נקנסו על כך.
למרות זאת, לא ידוע ולו על תושב אחד של סנט קילדה שלחם במלחמה כלשהי, ובארבע מאות שנים של היסטוריה לא תועד על האיים פשע חמור מכל סוג שהוא.
ידוע כי איי סנט קילדה היו מיושבים במשך כאלפיים שנים, החל מתקופת הברונזה ועד המאה ה-20. לאחרונה התגלתה עדות ישירה להתיישבות במקום בתקופה הנאוליתית, שהייתה בעיקר שברי כלי חרס בסגנון הברידיאני שנמצאו מזרחית לכפר.
לאחר מכן התגלתה מחצבה של כלי אבן במולאך סגאר מעל וילג' ביי, שגם בה התגלו מספר כלי אבן.
ההשערה היא כי מקורם של הכלים הללו הוא גם כן מהתקופה הנאוליתית.
התיעוד הכתוב הראשון של סנט קילדה הוא משנת 1202, כאשר כומר איסלנדי כתב על כך שהוא מצא מקלט "באיים הנקראים הירטיר".
בדיווחים המוקדמים מוזכרים סיכות ראש, חרב ברזל ומטבעות מדנמרק, ושמו הנורדי של המקום הצביע על נוכחות ויקינגית בהירטה, אם כי לא נותרו עדויות שניתן לצפות בהן.
ההתייחסות הראשונה למקום באנגלית מתוארכת לשלהי המאה ה-14, כאשר ג'ון מפורדן (John of Fordun) הזכיר את "האי של אירטה, שמוסכם כי הוא נמצא תחת הסירקיוס (Circius) ובשולי העולם".
האיים היו חלק מהנחלה ההיסטורית של שבט מקלאוד מהאריס, שהממונה מטעמם היה אחראי על גביית חובות אזרחיים.
הדיווח המפורט הראשון הוא של ביקור באיים שנערך ב-1549, כאשר דונלד מונרו כתב:
הבידוד של תושבי האיים והתלות שלהם בסביבתם הטבעית עיצבו את פילוסופיית החיים שלהם באופן דומה לזו של הדרואידים כפי שהיה עם הנצרות עד להגעתו של הכומר ג'ון מקדונלד ב-1822. מקאולי (1764) דיווח על קיומם של חמישה מזבחות דרואידיים, כולל מעגל אבנים גדול, הניצב במאונך לקרקע ליד בית סטאליר בבורראי.
קול מק'דונלד מקולונסיי פשט על הירטה ב-1615, ולקח עמו 30 כבשים וחלק מהשעורה.
לאחר מכן האיים נודעו בגלל עושרם.
כאשר מרטין ביקר במקום ב-1697 האוכלוסייה מנתה כ-180 תושבים, וכאשר מנהל משק הבית שלו נסע עם "חברה" של עד 60 אנשים שמתוכם הוא בחר את אלה הראויים לדעתו ליהנות מהשפע של סנט קילדה.
דת ותיירות במאה ה-18 ובמאה ה-19
בספינות שהגיעו לאיים במאה ה-18 היו נוסעים שחלו בכולרה ובאבעבועות שחורות.
שיעור התמותה ב-1727 היה כה גבוה עד שכמעט ולא נותרו מספיק מקומיים שידעו לתפעל את הסירות, והיה צורך להביא משפחות חדשות מהאריס על מנת להחליף אותם.
האוכלוסייה מנתה 88 תושבים ב-1758, ובשלהי המאה עברה את סף ה-100. מספר זה נותר קבוע לאורך המחצית הראשונה של המאה ה-19, אך ב-1851 עזבו את האיים 36 תושבים שהפליגו לאוסטרליה על סיפון האונייה פריסקילה.
האוכלוסייה מעולם לא התאוששה מאובדן זה.
ההגירה הייתה בחלקה מפני שבעלי האחוזה סגרו את הכנסייה ובית הכומר למשך מספר שנים בגלל הפילוג שהוביל להקמתה של הכנסייה החופשית של סקוטלנד.
אחד מהגורמים לשקיעת החברה בסנט קילדה היה השפעת הדת.
מיסיונר בשם אלכסנדר בוצ'אן הגיע למקום ב-1705, אך על אף שהותו הארוכה הרעיון של דת ממוסדת לא זכה לתמיכה רבה בקרב תושבי המקום.
מצב זה השתנה כאשר הכומר ג'ון מק'דונלד, "השליח של הצפון", הגיע ב-1822. מק'דונלד עבד בהתלהבות למען הגשמת מטרתו, והטיף ב-13 דרשות ארוכות ב-11 הימים הראשונים לשהותו באיים.
הוא חזר לבקר באיים באופן קבוע וגייס כספים בשמם של תושבי המקום, אם כי הוא היה מזועזע מחוסר הידע הדתי שלהם.
תושבי האיים קיבלו אותו בברכה והיו עצובים כאשר נאלץ לעזוב את האיים לצמיתות, מספר שנים לאחר שהגיע אליהם לראשונה.
היורש שלו, שהגיע ב-3 ביולי 1830, היה הכומר ניל מקנזי מכנסיית סקוטלנד, ששיפר את תנאי המחיה של תושבי האיים במידה רבה.
הוא ארגן מחדש את החקלאות באיים, היה דמות מפתח בבנייה מחדש של הכפר ופיקח על בניית כנסייה ובית כומר חדשים.
בסיוע של חברת בית הספר הגאלית, מקנזי ואשתו הביאו להירטה חינוך רשמי.
הם הקימו בית ספר יומי ללימוד קריאה, כתיבה ומתמטיקה, ובית ספר של יום ראשון ללימודי דת.
מקנזי עזב ב-1844, ולמרות הישגיו הרבים, חולשת תושבי האיים נבעה מתלותם בסמכות חיצונית התבטאה מחדש כאשר הכומר ג'ון מק'קיי הגיע לאיים ב-1865. למרות חיבתם למק'נזי, שנותר בכנסייה של סקוטלנד, תושבי סנט קילדה העדיפו את הכנסייה החופשית החדשה בזמן הפילוג.
מק'קיי היה קנאי דתי, בנוסף על היותו חבר בכנסייה החופשית החדשה, והוא עשה כל שביכולתו על מנת להרוס את דרך החיים של תושבי המקום.
מק'קיי החל בשגרה של טקסים ארוכים בימי ראשון שבהם הנוכחות הייתה חובה.
מבקר אחד ששהה במקום ב-1875 ציין כי "שבת הייתה יום של עגמימות בלתי נסבלת.
עם צלצול הפעמון כל הקהילה מיהרה לכנסייה עם מבטים עגומים ועיניים נעוצות באדמה.
זה נחשב לחטא להסתכל ימינה או שמאלה".
הזמן שבו תושבי האיים שהו בכינוסים דתיים היה על חשבון הזמן שהיה עליהם להקדיש לפעולות היומיות הקבועות.
נשים מבוגרות וילדים שהרעישו בכנסייה נאלצו להאזין להרצאות ארוכות שבהן הם הוזהרו על העונשים הצפויים להם בעולם הבא.
כאשר היה מחסור במזון נשלחה ספינת אספקה שהגיעה בשבת, אך הכומר אמר שהתושבים צריכים להקדיש את היום להכנות לקראת הכינוס הקבוע בכנסייה, והאספקה הובאה לאיים רק ביום שני.
נאסר על הילדים לשחק במשחקים, והם נדרשו לשאת איתם בכל עת ספרי תנ"ך.
תושבי סנט קילדה נאלצו לסבול את מק'קיי במשך 24 שנים.
לתיירות הייתה השפעה שונה על סנט קילדה, אך בעלת אותה תוצאה.
במאה ה-19 הגיעו להירטה ספינות הקיטור הראשונות, כך שתושבי האיים יכלו להרוויח כסף ממכירת טוויד וביצי עופות.
ביחד עם הסירות הגיעו גם מחלות שבעבר לא היו ידועות, כגון טטנוס תינוקות שגרם במאה ה-19 לשיעור תמותה של 80% בקרב התינוקות.
בכל פעם שסירה הגיעה התפרצה מחלה שכונתה "שיעול הסירה", ועד מהרה היא הפכה לאחד ממאפייני החיים בסנט קילדה.
בשלהי המאה ה-19 החינוך הרשמי הפך למאפיין נוסף של דרך החיים המקומית, וב-1906 הורחב בניין הכנסייה על מנת שניתן יהיה לכלול בתוכו גם בית ספר.
כל הילדים למדו אנגלית וגאלית סקוטית.
הבעיות שנגרמו על ידי טטנוס הילדים הופחתו בזכות שיפור כישורי המיילדות, דבר שנאסר לעשותו בתקופת הכומר מק'קיי.
החל משנות ה-80 של המאה ה-19 החלו לבקר במקום באופן קבוע דייגי מכמורת שפעלו בצפון האוקיינוס האטלנטי, וסייעו להגדלת נפח המסחר.
בשנת 1875, תוך כדי כהונתו של מק'קיי, התושבים החלו לדבר על פינוי המקום, אך למרות תקופות קצרות של מחסור במזון ומגפה שפעת ב-1913, האוכלוסייה מנתה בין 75 ל-80 פרטים באופן קבוע, ולא היה כל סימן כי בתוך כמה שנים היישוב בן אלף השנים יינטש.
בתחילת מלחמת העולם הראשונה הקים הצי המלכותי תחנת איתות באיים, ולראשונה בהיסטוריה של סנט קילדה ניתן היה לתקשר עם בריטניה הגדולה באופן רציף.
צוללת גרמנית הגיעה לווילג' ביי באיחור מסוים, ובבוקר 15 במאי 1918 שלחה התראה אל האי, ולאחר מכן החלה להפגיז אותו.
הצוללת ירתה על האי 72 פגזים בסך הכל, ותחנת התקשורת נהרסה.
בית הכומר, הכנסייה ומחסן המזח נפגעו גם כן, אך לא היו הרוגים.
אחד מעדי הראייה תיאר את שהתרחש:
כתוצאה מההתקפה הוחלט להקים עמדת ירי המשקיפה על וילג' ביי, אך היא מעולם לא הייתה בשימוש צבאי.
ההשפעות ארוכות הטווח על תושבי האיים היו מיסוד הקשר הקבוע עם העולם החיצוני, וההתפתחות האיטית של כלכלה המבוססת על מזומנים.
הגורמים הללו סייעו בהקלה על תנאי המחיה באיים, אך גם גרמו לפיחות במידת הביטחון ההדדי של התושבים, ובסופו של דבר היו חלק מהגורמים שהובילו לפינוי האיים עשר שנים לאחר מכן.
לפינוי האיים היו מספר גורמים.
תושבי האיים חיו במשך מאות שנים בבידוד יחסי, עד שהתיירות ונוכחות הצבא במלחמת העולם הראשונה גרמו להם לחפש אפשרויות חלופיות למחסור שממנו הם סבלו.
הרשויות לא יכלו (או לא רצו) לעשות הרבה על מנת לסייע לתושבים, על אף שמכשירי רדיו ותשתיות אחרות שלא ניתנו לאיים הוענקו מאוחר יותר לבסיס הצבאי, למרות שעלותם הייתה מיליוני לירות שטרלינג.
על אף שב-1902 נבנה מזח קטן, האיים נותרו תלויים במזג האוויר.
רוב הצעירים עזבו את האיים לאחר המלחמה, ובשנת 1928 האוכלוסייה מנתה רק 37 תושבים.
לאחר מותם של ארבעה אנשים משפעת ב-1926, ושורה של כישלונות בתחום החקלאות, ניחתה המכה האחרונה כאשר אשה צעירה בשם מארי גיליס מתה מדלקת התוספתן בינואר 1930. ב-29 באוגוסט העבירו השלטונות למורוורן שעל החוף הסקוטי את 36 התושבים שנותרו, לאור בקשתם האישית.
מזג האוויר בבוקר הפינוי היה נאה.
תושבי האיים הותירו בכל בית ספר תנ"ך וערימה קטנה של שיבולת-שועל, נעלו את הדלתות ועלו על סיפון האונייה.
דווח כי הם לא היו עצובים במהלך הפינוי.
אולם, לאחר שהתרחקו מהאיים ולא יכלו עוד לראות אותם הם פרצו בבכי.
האיים נרכשו על ידי לורד דאמפריז ב-1931, לאחר שקודם לכן היו בבעלותו של סר ריצ'רד מקלאוד.
ב-26 השנים שלאחר מכן האיים היו שוממים, למעט ביקור מזדמן בעונת התיירות או החזרה של אחת המשפחות.
לאיים לא היה תפקיד במלחמת העולם השנייה, ובמהלכה הם היו נטושים לחלוטין למעט שלושה כלי טיס שהתרסקו בהם.
מטוס קרב בריטי מסוג בריסטול בופייטר התרסק בקונאצ'ייר בין 3 ל-4 ביוני 1943, במרחק 100 מטרים מהפסגה.
שנה אחת לאחר מכן, זמן קצר לאחר חצות של 7 ביוני 1944 (יום אחד לאחר הפלישה לנורמנדי), התרסקה סירה מעופפת מסוג שורט סנדרלנד ליד גלין מאר.
בכנסייה שנותרה יש לוח זיכרון לזכר הרוגי התאונה.
מפציץ ויקרס ולינגטון התרסק בחוף הדרומי של סואיי ב-1943. רק ב-1978 נעשה הניסיון הראשון לחקור את הריסות המטוסים, וזהותו המדויקת לא נקבעה באופן מוחלט.
בין ההריסות התגלתה כומתה של חיל האוויר הקנדי, וייתכן כי היא הגיעה לשם ממטוס שעקבותיו נעלמו באזור האיים ב-28 בספטמבר 1943.
ממשלת בריטניה החליטה ב-1955 לשלב את סנט קילדה כחלק מבסיס ניסוי טילים בבנבקולה.
מסיבה זו הוקם בסנט קילדה יישוב קבע חדש ב-1957. לצורך כך הוקמו מגוון מבנים צבאיים ותרנים, כולל אזור המגורים או עסקים הראשון בתולדות האיים שפעל לפי רישיון.
משרד ההגנה שוכר את סנט קילדה מהקרן הלאומית של סקוטלנד תמורת סכום קבוע.
בהירטה עדיין מתגוררים בכל ימות השנה מספר אזרחים העובדים בבסיס הצבאי.
לאחר מותו של לורד דאמפריז ב-14 באוגוסט 1956 נפתחה צוואתו שבה נקבע כי האיים יועברו לחזקתה של הקרן הלאומית של סקוטלנד, בתנאי שזו תסכים לקבלם בתוך שישה חודשים ממועד הקראת הצוואה.
לאחר מספר דיונים הוועדה המבצעת הסכימה לעשות זאת בינואר 1957. תהליך החידוש והשימור של הכפר החלו באיטיות, והשתתפו בהם בעיקר מתנדבים שהיו בחופש בתקופת הקיץ.
בנוסף, החל מחקר מדעי של אוכלוסיית הכבשים הטבעית בסואיי, ושל היבטים נוספים בסביבה הטבעית.
ב-1957 האזור הוכרז כשמורת טבע לאומית.
ב-1986 האיים היו למקום הראשון בסקוטלנד שהוכרז כאתר מורשת עולמית, כאשר ICOMOS ציינה את מאפייניהם הטבעיים והטריטוריאליים.
בשנת 2004 הורחבה הגדרת אתר המורשת גם לאזור הימי המקיף את האי, בזכות מאפייניו הטבעיים, בתי הגידול למינים נדירים המצויים בסכנת הכחדה, ואוכלוסיית העופות הימיים הבינלאומית שלו.
בשנת 2005 סנט קילדה הפך לאחד מבין 24 מקומות ברחבי כדור הארץ שהוכרזו כאתר מורשת עולמית בזכות חשיבותם הטבעית והתרבותית.
האיים חולקים את המעמד הזה ביחד עם אתרים בינלאומיים חשובים אחרים כגון מאצ'ו פיצ'ו בפרו, הר אתוס ביוון ודראקנסברג שבדרום אפריקה.
שטח ההכרזה כאתר מורשת עולמית על ידי אונסק"ו הוא 242,014 דונם, הכולל שטחים בים וביבשה.
החלק הקרקעי משתרע על פני שטח של 8546 דונם.
האיים הוכרזו גם כמונומנט עתיק, אזור נוף לאומי, אתר בעל עניין מדעי מיוחד, ואזור מוגן מיוחד של האיחוד האירופי.
היאכטות המבקרות במקום מוצאות מקלט בווילג' ביי, אך אלו שרוצים לרדת אל האיים עצמם נדרשים לתאם זאת מראש עם הקרן הסקוטית.
קיימת דאגה מפני החדרתם של מינים פולשים לסביבה הטבעית הרגישה של האיים.
בסביבה הימית של סנט קילדה יש אפשרויות צלילה מגוונות כיוון שהיא מורכבת ממערות תת-ימיות, קשתות ותהומות.
הקרן הלאומית של סקוטלנד זכתה בשנת 2008 לתמיכתו של השר לעניינים סביבתיים של סקוטלנד בתוכניתה למנוע רדת עכברים מספינה ספרדית שעגנה בהירטה, כיוון שיש חשש כי אוכלוסיית העופות באיים תיפגע בצורה חמורה.
המבנים העתיקים ביותר בסנט קילדה הם החידתיים ביותר.
הכפר הנמצא באן לאג בהו'ן טואת' (החור בצפון) הוא נקודת ההתחלה של דירים גדולים, ובהם יש טבעות אבן בצורת סירה.
לפי דגימות האדמה נטען כי הטבעות הן משנת 1850 לפנה"ס, ייחודיות לסנט קילדה, ומטרתן איננה ברורה.
בגלין מאר (צפונית-מערבית לווילג' ביי מאחורי הרכס המרכזי של הירטה) נמצאים 20 "מבנים מקורננים", שהם בעיקר מבנים הרוסים שביניהם חצר מרכזית שמידותיה הן 3X3 מטרים, שני תאים קטנים או יותר, וחצר קדמית הנוצרת על ידי קירות בצורת קרן.
גם המבנים הללו ייחודיים לסנט קילדה, ושימושם המקורי לא ידוע.
בגלין מאר יש מקום בשם טאיג נא באנה-גהאיסגיך (Taigh na Bana-ghaisgich), מבנה שמשמעות שמו היא "בית האמזונות".
מרטין דיווח ב-1703 כי סיפורים רבים בסנט קילדה נוגעים לנשים הלוחמות הללו.
ההשערה היא כי בהאריס היו ידועים סיפורים דומים על עוד אישה לוחמת שצדה במה שהיום הוא השטח השקוע בין ההברידיים החיצוניים לסנט קילדה.
החצר הקדמית של המבנה קרובה למבנים המקורננים, אך בדומה ל"אמזונה" של מרטין המטרה המקורית שלה היא הבסיס לאגדה, ולא אתר ארכאולוגי.
בארכיפלג כולו יש מאות קלייטיאנים שעליהם יש מידע רב.
מבנים כיפתיים אלו נבנו מסלעים שטוחים שבראשם כיפת כבול.
שיטה זו אפשרה לרוח לעבור דרך החריצים, אך מנעה מהגשם לחדור.
הקלייטיאנים שימשו לאחסון כבול, רשתות, תירס, בשר משומר וביצים, דשן, חציר ומקלט לכבשים בחורף.
לא ידוע מתי נוצרו המבנים הללו, אך הם היו בשימוש רציף החל מהתקופה הפרהיסטורית ועד לפינוי ב-1930. בהירטה יש למעלה מ-1,200 קלייטיאנים הרוסים, ובאיים הסמוכים יש 170 נוספים.
בבית מספר 16 בכפר המודרני יש צלב אבן נוצרי קדום שנבנה בתוך קיר החזית, המתוארך למאה ה-7.
ליד טובאר צ'ילדה נמצא כפר מימי הביניים, במרחק של 350 מטרים מהחוף ולמרגלות קונאצ'ייר.
באיים נותרו שרידים גדולים של קירות שדה וקלייטיאנים, בנוסף לשרידיו של בית מימי הביניים שבצמוד אליו נמצא מבנה בצורת כוורת טבעית.
בסמוך לשרידים הללו נמצא "בית השור", שהוא מבנה מלבני חסר גג שבו נשמר השור של האי בזמן החורף.
טובאר צ'ילדה עצמו הוזן על ידי שני מעיינות שזרמו מחוץ לחומה הראשית שנבנתה מסביב לכפר על מנת למנוע מהכבשים והבקר לגשת אל אזורי עיבוד המזון המגודרים על ידי החומה.
רובם היו בתים שחורים בעיצוב הברידיאני טיפוסי, אך חלק מהמבנים היותר עתיקים היו עשויים מאבן זיזית, והיו מגודרים ולא מסוככים.
מטרת הגידור הייתה למנוע את חדירת הרוח והגשם, והבניינים העתיקים היו דומים יותר לתלוליות ירוקות מאשר לבית מגורים.
החומה הראשית נבנתה ב-1834 כאשר כפר ימי הביניים ננטש, והחל התוכנית לבניית כפר חדש בין טובאר צ'ילדה לים במרחק של 200 מטרים במורד המדרון.
אירוע זה קרה כתוצאה מביקורו של סר תומאס דאייק אקלנד, חבר הפרלמנט הבריטי מטעם מחוז דבון.
אקלנד הזדעזע מהתנאים הפרימיטיביים, ותרם סכום כסף ששימש לבניית יישוב חדש שכלל 30 בתים שחורים.
הבניינים הללו שונו לאחר שחלקם נפגעו מסערה עזה שפרצה באוקטובר 1860. לאחר הסערה נבנו 16 בתים מודרניים בין הבתים השחורים, בנוסף לבית חדש עבור מנהל הקרקע.
הבתים הללו נבנו מאבן יבשה, קירותיהם היו עבים והגג היה עשוי מכבול.
בכל בית היה חלון אחד קטן ופתח קטן שדרכו העשן היה יכול לצאת.
כתוצאה מכך, הצד הפנימי של הבתים נצבע בשחור על ידי הפיח.
הבקר הועבר לאחד הקצוות של הבית בחורף, ופעם בשנה הקש שעל הרצפה הוצא מהבית ופוזר על הקרקע.
אחד מאתרי החורבות הבולטים ביותר בהירטה הוא האתר הידוע בשם "הבית של ליידי גריינג'".
ליידי גריינג' הייתה נשואה ליעקוביט בשם ג'יימס ארסקין במשך 25 שנה, שהחליט כי ייתכן שהיא שמעה יותר מדי על מזימותיו הבוגדניות.
ג'יימס הורה לחטוף אותה, והיה אחראי לכך שהיא נכלאה בחשאי באדינבורו למשך שישה חודשים.
משם היא נשלחה לאיי מונאך, שם חייתה במשך שנתיים בבידוד בזמן שהוא טען שהיא מתה וארגן את הלווייתה.
היא נלקחה להירטה ושהתה שם בין 1734 ל-1742, ותיארה את התקופה כך: "אי עני מסריח, מרושע ומגעיל".
לאחר ניסיון בריחה כושל היא נלקחה על ידי ג'יימס לאי סקאי, ומתה שם.
ה"בית" שבו שהתה הוא קלייטיאן באזורי המרעה של הכפר.
בוזוול וג'ונסון דנו על הנושא בזמן שסיירו בהברידיים ב-1773. בוזוול כתב "לאחר ארוחת הערב היום, אנו שוחחנו על העובדה יוצאת הדופן שליידי גריינג' נשלחה לסנט קילדה, ונכלאה שם למשך מספר שנים, ללא כל אמצעי רווחה.
דוקטור ג'ונסון אמר, אם מקלאוד היה מפרסם כי יש לו מקום כזה עבור נשים פזיזות, הוא עשוי להפוך את זה לאי רווחי מאוד".
בשנות ה-60 של המאה ה-19 נעשו ניסיונות לא מוצלחים לשפר את אזור העגינה בהירטה על ידי פיצוץ סלעים.
בשנת 1877 הוקם מזח קטן, אך הוא נהרס בסערה שהתרחשה שנתיים לאחר מכן.
בשנת 1883 הציעו נציגים של ועדת נייפייר (Napier) לבנות מזח חדש, אך רק בשנת 1901 חבר המחוזות המאוחדים סיפק מהנדס שאפשר את השלמת הבנייה בשנה שלאחר מכן.
בקטע החוף שליד המזח יש סלעים גדולים שהיו ידועים ברחבי הרמות והאיים במאה ה-19 בכינוי דוירניגאן הירט, או חלוקי האבן של הירטה.
במשך תקופה מסוימת היו בהירטה שלוש כנסיות.
כנסיית ישו, הנמצאת ליד בית הקברות שבמרכז הכפר, הייתה בשימוש מאז 1697. כנסייה זו הייתה הגדולה ביותר, אך החלל הפנימי שלה היה קטן מלהכיל את כל האוכלוסייה, ולכן רוב הטקסים נערכו בחצר הכנסייה.
כנסיית סנט ברנדן שכנה במרחק קילומטר אחד במורדות אויסיבהאל, וכנסיית סנט קולומבה בקצה המערבי של רחוב הכפר.
מכל הכנסיות הללו נותרו שרידים מעטים בלבד.
בקצה המזרחי של הכפר הוקמו כנסייה ובית כומר חדשים ב-1830, וב-1860 בית למנהל הקרקע.
המשמעות של המילה דאן היא מבצר, ומכל המבנה שהיה קיים בעבר נותר רק קיר הרוס אחד שנאמר עליו כי הוא נבנה בעבר הרחוק על ידי הפיר בולג.
"בית המגורים" היחיד היה שון טאיג (Sean Taigh, בית ישן), שהוא מערה טבעית שלעיתים שימשה כמקום מנוחה עבור תושבי סנט קילדה כאשר הם טיפלו בכבשים או צדו עופות.
בסואיי יש בקתה פרימיטיבית הידועה בכינוי טאיג דוגאן (הבית של דוגאן).
בקתה זו היא למעשה חור שנחצב מתחת לסלע ענק עם שני קירות בסיסיים.
סיפור ההקמה של מבנה זה קשור לשני אחים שגנבו כבשים מלואיס, והגיעו לסנט קילדה על מנת להמשיך לגרום צרות.
דוגאן הוגלה לסואיי, ומת שם; האח השני, פירצ'אר מור, נשלח לסטאק אן ארמין, והשליך את עצמו אל הים לאחר שמאס בחיים שם.
בבורראיי נמצא קלייטיאן מק'פיידן, שהוא "כפר קלייטי" המורכב משלושה ביתנים ששימשו את משלחות הציד מסנט קילדה באופן קבוע.
בבורראיי נמצא גם טאיג סטאלאר (בית הדייל), הדומה לבית האמזונות בגלין מור אך גדול ממנו במקצת, ובו שישה חללים שבהם ניתן לישון.
לפי המסורת המקומית המבנה נבנה על ידי "האיש מהסלעים", שהוביל מרד כנגד הפקיד של בעל הקרקעות.
ישנה השערה כי המבנה הוא דוגמה לטחנת מים מתקופת הברזל.
בסטאק אן ארמין יש 78 קלייטיאנים לאחסון, בנוסף לבות'י קטן (בית מחסה שניתן להשתמש בו בחינם).
כתוצאה ממגפת השפעת שפרצה בהירטה ב-1727 שלושה גברים ושמונה ילדים ננטשו שם עד לחודש מאי שלאחר מכן.
גם בסטאק לי התלול יש בות'י קטן, ששימש גם כן למטרות ציד.
לאחר ששמע על פינוי סנט קילדה, במאי הקולנוע מייקל פאוול הכין ב-1937 סרט בשם The Edge of the World (קצה העולם) העוסק בסכנה של פינוי אוכלוסייה מאיים.
אולם, הסרט לא צולם בסנט קילדה כי אם באי פואולה שבאיי שטלנד.
הסופרת דורותי דאנט כתבה סיפור קצר, "ההעפלה המוכיחה" (The Proving Climb), המתרחש בסנט קילדה; הסיפור פורסם ב-1973 במסגרת אנתולוגיה סקוטית של סיפורים קצרים.
ביל בריידן, במאי סקוטי של סרטים ותיאטרון, ביים את סרט הטלוויזיה "Ill Fares The Land" העוסק בשנים האחרונות של היישוב האנושי בסנט קילדה.
להקת הפולק רוק הסקוטית Runrig הקליטה שיר, "At the Edge of the World" (בקצה העולם), העוסק בבדידותם של תושבי האיים וכיצד "אנשים מסנט קילדה העפילו לפסגת הצוק ביום חורפי".
בשנת 2005 סנט קילדה נבחר לפלא הטבעי התשיעי בחשיבותו באיים הבריטיים, על ידי המאזינים של תוכנית רדיו בריטית.
ממשלת סקוטלנד מימנה בשנת 2007 אופרה בגאלית סקוטית בשם "St Kilda: A European Opera", שעסקה בסיפורם של האיים.
האופרה הוצגה בנקודות השוויון וההיפוך של קיץ 2007 בשישה מקומות במקביל: אוסטריה, בלגיה, צרפת, גרמניה וסקוטלנד.
סנטאנג'לו (באיטלקית: Sant'Angelo) הוא שמו של הרובע האחד עשר מבין רובעי העיר רומא בירת איטליה.
סמל הרובע מתאר מלך על רקע אדום.
המלאך אוחז בידו השמאלית ענף דקל, או, בגרסה אחרת, אוחז בידו הימנית חרב ובידו השמאלית מאזניים (המאזניים אינם מסמלים צדק אלא את שוק הדגים שהיה ממוקם באתר בו נמצא הרובע מאז העת העתיקה ועד שלהי ימי הביניים.
הרובע, שהוא הקטן מרובעי העיר, ממוקם על גדתו המזרחית של נהר הטיבר, צפונית לאי הטיבר, וגובל ברבעים רגולה, סנט'אאוסטאקיו, פיניה, קמפיטלי וריפה.
שטח פני הרובע נמוכים, והוא היה נתון להצפות רבות עד שהוסדרו גדות הטיבר.
בתקופת הרפובליקה הרומית היה האזור בו ממוקם כיום הרובע מחוץ לחומות העיר (חומת סרוויוס).
האזור, ששכן בסמוך לנהר, היה אזור בעל חשיבות כלכלית רבה.
הגשרים שנבנו על הטיבר וקישרו את אי הטיבר עם אזור הרובע (גשר קסטיוס וגשר פאבריקיוס) הגבירו את חשיבותו האסטרטגית והכלכלית של האזור.
בתקופת האימפריה הרומית היה השטח בו ממוקם כיום הרובע חלק מהרובע התשיעי בין 14 רובעי העיר כפי שאלה אורגנו על ידי הקיסר אוגוסטוס.
לימים קיבל הרובע את השם "קירקוס פלאמיניוס" (Circus Flaminius) על שם מתחם הספורט והבידור (ה"קירקוס") שנבנה בו על ידי גאיוס פלאמיניוס.
אוגוסטוס הפך את האזור למרכז כלכלי ותרבותי, ובתקופתו נבנו באזור הרבוע תיאטרון מרקלוס (שהקמתו החלה עוד בתקופת יוליוס קיסר), בו היו כ-15,000 מושבים.
מבני מסחר נוספים שנבנו ברובע היו אכסדרת אוקטביה ואכסדרת פיליפי.
במהלך ימי הביניים נהרסו רבים מהמבנים שנותרו מתקופת האימפריה הרומית, חלקם הפכו למבצרים עבור המשפחות העשירות של רומא, וחלקם שימשו כמחצבות עבור בנייה חדשה.
הקרבה של המבנים לנהר היוותה מרכיב עיקרי בבחירתם לשימושים חדשים - קריסת אמות המים הרומיות בעקבות המלחמות הגותיות הפכה את נהר הטיבר למקור מי השתייה היחיד של תושבי העיר.
כל האזורים שהיו רחוקים מנהר ננטשו, והאוכלוסייה הצטופפה בקרבת הנהר.
משפחת פאבי ומשפחת סאוולי בהמשך, התגוררו במצודה שנבנתה על שרידי תיאטרון מרקלוס, ומשפחת סטפאנסצ'י בנתה מצודה שנקראה "קאסטרום אאוראום" על שרידי התיאטרון והקריפטה של באלבוס.
בימי הביניים, עבר שוק הדגים של העיר מהפורום פיסקאריום, ששכן בקרבת הפורום רומאנום, אל אכסדרת אוקטביה, ונותר בו עד סוף המאה ה-19.
בצפונו של הרובע פעלו כבשני סיד, אשר ייצרו סיד משריפת השיש שבהריסות הפורום - כבשנים אלה הביאו לכינויו של הרובע בשם Calcaràrio ("כבשנים").
שם הרובע הנוכחי, "סנטאנג'לו", מקורו בשמה של כנסייה שפעלה בשוק הדגים ונקראה "כנסיית סנטאנג'לו בפורו פיסקיום" (Sant'Angelo in Foro Piscium).
כנסייה זו נבנתה בשנת 770, והייתה הכנסייה המרכזית של הרובע, בו התגוררו בעיקר בני מעמד הפועלים.
במהלך המאה ה-16 בנתה משפחת סאוולי ארמון על ראש שרידי תיאטרון מרקלוס.
הארמון תוכנן על ידי בלדסרה פרוצי ולאחר מכן עבר לבעלות משפחת אורסיני.
משפחת מאטיי הקימה ברובע ארבעה ארמונות נוספים לשימושה.
ארמונות אלה מהווים גוש בניינים שלם ברובע, שנקראה "איסלה דיי מאטיי" ("הגוש של מאטיי").
משפחות אמידות נוספות שבנו מבנים מפוארים ברובע הן המשפחות קוסטאגוטי, סאנטאקוצ'ה וסרלופי.
בדרום מערב הרובע התיישבה מושבה יהודית.
עד תקופת הרנסאנס התגוררו יהודי העיר ברובע טרסטוורה, בסמוך לנמל ריפה גראנדה.
במהלך המאה ה-15 התגוררו ברובע כ-1,200 תושבים (80% מיהודי העיר)
ב-14 ביולי 1555 הוציא האפיפיור פאולוס הרביעי, כחלק מצעדי הקונטרה-רפורמציה, בולה הנקראת "קום נימיס אבסורדום" ובו הורה על ביטול זכויות הקהילה היהודית ועל סגירתם ברובע מוקף חומה - הגטו של רומא.
החומה הוקמה על פי תכנונו של האדריכל ג'ובאני סאלוסטיו פרוצי, ועלות הקמת החומה - 300 סקודו שולמה על ידי הקהילה.
צו האפיפיור אסר על היהודים להתגורר מחוץ לרובע.
צו מאוחר יותר של האפיפיור אורבנוס השמיני הורה על הקפאת שכר הדירה ברובע - הקפאה שנותרה על כנה עד אמצע המאה ה-19, ומנעה מבעלי הנכסים הנוצריים להעלות את מחיר השכירות.
בעת הקמתה, נבנו בחומת הגטו שני שערים.
מאוחר יותר, בתקופת סיקסטוס החמישי נבנו שני שערים נוספים, ובמהלך המאה ה-18, נבנו שלושה שערים נוספים.
יהודי הרובע הורשו להתפרנס מחוץ לרובע ובלבד שיעסקו במסחר של מוצרים מיד שנייה ולא בעבודות יצרניות, או בממכר דגים.
כמו כן יהודים הורשו לעסוק במתן הלוואות בריבית.
גברים יהודים שיצאו מהרובע נדרשו ללבוש טלאי צהוב ונשים נדרשו ללבוש צעיף צהוב (לבוש הזונות באותה עת).
בעת הקמת הרובע לא היו בו מים זורמים, אולם לאחר הקמתו נבנו מספר מזרקות ברובע, בהם מזרקת הדגים שתוכננה על ידי ג'אקומו דלה פורטה, ונבנתה על ידי הפסל טאדרו לאנדיני בכיכר מאטיי.
בשל הצפיפות הרבה בגטו פרצו בו מגפות רבות.
כמו כן, בשל קרבתו לנהר הטיבר, הוצף הרובע פעמים רבות.
בשנת 1798 עת שהוקמה "הרפובליקה הרומית" הורשו היהודים לצאת מהגטו, אולם לאחר נפילתו של נפוליאון בונפרטה בוטל ההיתר.
בשנת 1848 הורה האפיפיור פיוס התשיעי על הריסת חומות הרובע.
ההרס בוצע בשעות הלילה, בשל התנגדות תושבי רומא.
רק לאחר הפיכת רומא לבירתה של ממלכת איטליה בוטלו בפועל ההגבלות על יהודי העיר.
בשלהי המאה ה-19 נבנו רציפים לאורך גדות הנהר במטרה למנוע את הצפת הרובע.
בניית הרציפים דרשה את הריסת המבנים שהיו בסמוך לנהר.
מרבית יהודי העיר נותרו להתגורר בשטח הרובע, אולם בשל הצפיפות הרבה נהרסו רבים מהמבנים בשנת 1885, ומבנים מודרניים נבנו סביב בית הכנסת הגדול של רומא שנבנה מחדש באותה עת.
בשנת 1926 נהרס הרובע הסמוך לתיאטרון מרקלוס, והתיאטרון שוקם.
במהלך השלטון הפשיסטי של בניטו מוסוליני שונו גבולות הרובע, והוא גדל על חשבון הרבעים הסמוכים (קמפיטלי וריפה).
בתקופת מלחמת העולם השנייה נדרשו יהודי העיר לשלם 50 ק"ג של זהב לשלטונות הנאצים על מנת למנוע גירוש היהודים ובהמשך, ב-16 באוקטובר 1943 נאספו 2,091 מיהודי הרובע ונשלחו למחנות השמדה.
כיום נותר הרובע כאחד הרבעים הציורים ביותר בעיר רומא.
רחובות רבים ברובע שמרו על צביונים הביניימי.
הרחובות הצרים משמשים למעבר הולכי רגל בלבד, והחנויות בהם מהוות אתר תיירות פופולרי.
ברובע נמצאים שרידים מתקופת האימפריה הרומית: תיאטרון מרקלוס ואכסדרת אוקטביה, כנסיות רבות ובהן: סנטה קתרינה דיי פונארי, סנט'אנג'לו אין פשריה, אראטוריו דיי פסקיונדולי, סן גרגוריו דלה דיווינה פייטה, סן סטאניסלאו דיי פולאצ'י, סנטה ריטה דה קסקיה, סנטה מריה אין קמפיטלי וסן ניקולה אין קרצ'רה.
כמו כן נמצאים ברובע בית הכנסת הגדול של רומא ומזרקת הצבים הידועה.
סֶנְטְאֶנְדְרֶה או יותר טוב סֶנְטֶנְדְרֶה (בהונגרית: Szentendre) היא עיירת אמנים קטנה השוכנת במרחק של כ-20 קילומטרים צפונית לבודפשט שבהונגריה.
העיירה היא יעד תיירות פופולרי ועשיר בחנויות הפונות לתיירים, בזכות ריבוי הגלריות והמוזיאונים שבה וקרבתה לעיר הגדולה.
סנטאנדרה יושבה לראשונה לפני למעלה מאלף שנה, ונקראה בפי הרומאים בשם 'אולסיסיה קאסטרה' (מצודת הזאבים).
במאה ה-16 התיישבה בה קהילת גולים סרביים, והיא הפכה למרכזם של הסרבים-ההונגרים עד עצם היום הזה.
במאה ה-17 כבר עמדו בסנטאנדרה 13 בתי תפילה נוצריים, אשר שמונה מתוכם היו כנסיות של הקהילה הסרבית.
קהילה נוספת שמצאה לה אחיזה בסנטאנדרה היא הקהילה הבולגרית, שמוצאה מהעיר הבולגרית Chiprovtsi.
מסמך משנת 1690, שנכתב על ידי ראש הקהילה הסרבית בסנטאנדרה, מלמד כי העיר אף נקראה אז בשם Bolgarija בפיהם של לא מעט מתושביה.
במאה ה-18, לאחר ששוחררה משלטון האימפריה העות'מאנית, הפכה סנטאנדרה לאבן שואבת למתיישבים חדשים מסרביה, קרואטיה, סלובקיה, גרמניה ויוון.
מפקד אוכלוסין שנערך בשנת 1720 מלמד כי מוצאם של 88% מיושבי סנטאנדרה היה סלאבי.
סנטאנדרה נודעת ביופייה הציורי ובסמטאותיה המפותלות, המרוצפות באבנים.
במרכז העיירה נמצאת כיכר גדולה, ובמרכזה אנדרטה שבראשה צלב גדול.
בתי העיירה נושאים אופי דרום-אירופאי, ורובם הגדול מעוצב בסגנון הבארוק הכפרי, הכולל מרפסות מיוחדות, גגות משופעים ובהם חלונות קוקיה מעוגלים, ופתחים וחלונות מסוגננים.
בעיירה שוכנות כנסיות של קתולים ואורתודוקסים, וכן פנסיונים ביתיים, בתי מלאכה וסדנאות רבות של אמנים ואומנים.
עקב אופייה הקוסמופוליטי של העיירה, משכה אליה סנטאנדרה גם יהודים.
עד מלחמת העולם השנייה התגוררו בעיירה כמה משפחות יהודיות, שאף ניהלו בית כנסת צנוע לצד אחת הכנסיות.
כמעט כל יהודי סנטאנדרה נספו בשואה, ומשפחה אחת בלבד שבה לביתה.
בראשית שנות האלפיים פתחה משפחה זו אתר הנצחה קטן, הכולל לוח הנצחה בעברית ובהונגרית עם שמות הנספים, וחדר קטן ובו כמה חפצים שנותרו, כמו ספרי תורה, סידורי תפילה וכדומה.
בשולי העיירה שוכן בית העלמין היהודי, ובראשו שער ברזל בו יצוקים מנורה ומגן דוד.
המשפחה היהודית היחידה בסנטאנדרה היא שמטפחת את בית הקברות, הכולל כמה עשרות מצבות, משלהי המאה ה-19 וראשית המאה העשרים.
בנוסף כיום ישנו בית חבד פעיל עם בית קפה כשר קטן בעיירה ברחוב פאטריארקה מספר 6 (.6 Szentedre 2000, Patriarka)
דיולה וארגה (במקור וייס, 1902 – 1973) היה יהודי-הונגרי, רופא אף אוזן גרון, פרופסור.
אחת האטרקציות בסנטאנדרה היא מוזיאון המרציפן, שבו מוצגות עבודות פיסול ועיצוב במרציפן.
המוזיאון משתרע על פני שתי קומות, וכולל גם בית קפה וחנות.
בין היצירות המוצגות במוזיאון ניתן למצוא דמויות מסיפורי ילדים, כמו כיפה אדומה או פינוקיו, וכן חפצי בית, פירות וירקות, ודיוקנאות של גיבורי תרבות עולמיים והונגריים.
היצירה הגדולה ביותר היא תבנית בית הפרלמנט ההונגרי, השוכן בבודפשט.
עקב הפופולריות הרבה של המוזיאון בקרב מטיילים ישראלים, מחולק במוזיאון גם דף הסבר בעברית, והתגים על כל המוצרים בחנות מופיעים אף הם בעברית.
סנט קיטס ונוויס משתתפת במשחקים האולימפיים מאז אולימפיאדת אטלנטה (1996).
עד כה, כל הספורטאים שייצגו אותה היו אתלטים.
עד כה, אף ספורטאי מסנט קיטס ונוויס עוד לא זכה במדליה אולימפית, אך חלקם הגיעו להישגים נאים.
הספורטאי הבולט ביותר ממדינה זו הוא קים קולינס.
קולינס השתתף לראשונה במשחקים באולימפיאדת סידני (2000).
הוא סיים במקום השביעי בריצת 100 מטר, ובריצת 200 מטר העפיל לשלב חצי הגמר וסיים במקום ה-11. באולימפיאדת אתונה (2004) התחרה קולינס רק בריצת 100 מטר, וסיים במקום השישי.
באולימפיאדת בייג'ינג (2008) הצליח יותר בריצת 200 מטר, כשסיים במקום השישי, ואילו בריצת 100 מטר הודח בשלב חצי הגמר, לאחר שסיים במקום החמישי במקצה שלו, בהפרש של ארבע מאיות השנייה ממייקל קולינס שסיים במקום הרביעי והעפיל לגמר.
באולימפיאדת לונדון (2012) הודח קולינס מהמשלחת לפני שהספיק להיכנס למעגל התחרויות, בנימוק שלא הגיע לאימונים.
קולינס טען כי הסיבה להדחה היא שהעדיף לשהות עם אשתו בבית מלון ולא להתגורר בכפר האולימפי.
אתלטית בולטת נוספת, טיאנדרה פונטין, העפילה לשלב חצי הגמר בריצת 400 מטר באולימפיאדת אתונה, וסיימה במקום ה-13. קולינס שב להשתתף במשחקים באולימפיאדת ריו דה ז'ניירו (2016), והוא בן 40. הוא העפיל לשלב חצי הגמר בריצת 100 מטר, סיים שישי במקצה שלו ובמקום ה-17 בין כלל הרצים.
סנט קיטס ונוויס מעולם לא השתתפה במשחקי החורף.
סנט פיטר פורט היא עיר הבירה של גרנזי, כמו גם הנמל הגדול ביותר בה.
בעיר מתגוררים קרוב ל-17,000 בני אדם.
העיר, ביחד עם סביבתה הקרובה, מהווה את קהילת סנט פיטר פורט, אחת מעשר קהילות גרנזי.
ידוע שהייתה קיימת באזור עיירה או תחנת מסחר עוד לפני העידן הרומי, אם כי השם בתקופה הקדם-נוצרית אבד.
העיר ממוקמת בחוף המזרחי של גרנזי.